Közös alkotás, ezerféle képzelet c. kiállítás
2016 óta foglalkozom a Paverpol textilszobrászati technikával. Azóta az alkotás számomra nemcsak egy hobbi, hanem egy folyamatos felfedezés: kísérletezés az anyaggal, a formákkal és legfőképpen a képzelettel.
A technika iránti elköteleződésem részeként Tatán, Katonáné Tóth Juditnál a Paverpol magyarországi képviselőjénél, elvégeztem a Paverpol oktatói képzést. Azóta workshopokon is megosztom másokkal mindazt, amit megtanultam, és azt az örömöt, amit ez a különleges technika számomra jelent.
A Paverpol egy Hollandiából indult textilszobrászati technika, amelynek segítségével a textil és más természetes anyagok különleges, térbeli formákká alakíthatók. A puha anyagból megszilárdulás után szobrok, figurák, domborművek és különleges képek születhetnek. A technikában talán éppen az a legizgalmasabb, hogy ugyanaz az alapanyag minden alkotó kezében egészen más történetet mesél.
Ez a kiállítás ezért nem csupán az én munkáim bemutatása. A tárlaton azoknak az alkotókedvű hölgyeknek a munkái is láthatók, akik workshopjaimon ismerkedtek meg a Paverpollal. Van, aki rendszeresen alkot, és van, aki csupán egy alkalommal próbálta ki ezt a különleges technikát.
A közös alkotásban számomra éppen ez a legszebb: egy technika, sokféle látásmód, megszámlálhatatlan ötlet és ezerféle képzelet.
Alkotótársak: Anderle Anna, Alföldi Mónika, Karácsondi Mirella, Sándorné Balázsi Csilla, Szerletics-Száz Marcella, Száz Emma, Tilky Beatrix
Szeretettel várjuk a látogatókat, hogy együtt fedezzék fel, milyen sokféle formában kelhet életre a textil.

